Id-Decizjoni tal-Kunsill
tal-21 ta’ Diċembru, 1992
dwar l-estensjoni tal-protezzjoni legali tat-topografiji ta’ prodotti semikondutturi lil persuni mill-Istati Uniti ta’ l-Amerika u ċerti territorji
(93/16/KEE)
IL-KUNSILL TAL-KOMUNITAJIET EWROPEJ,
Wara li kunsidra t-Trattat li jistabbilixxi l-Komunità Ekonomika Ewropea,
Wara li kunsidra d-Direttiva tal-Kunsill 87/54/KEE tas-16 ta’ Diċembru, 1986 dwar il-protezzjoni legali ta’ topografiji ta’ prodotti semikondutturi [1], u b’mod partikolari l-Artikolu 3(7) tagħha,
Wara li kunsidra l-proposta mill-Kummissjoni,
Billi d-dritt għall-protezzjoni legali ta’ topografiji ta’ prodotti semikondutturi fil-Komunità japplika għall-persuni li jikkwalifikaw għall-protezzjoni skond l-Artikolu 3(1) sa’ (5) tad-Direttiva KEE/87/54;
Billi dan id-dritt jista’ jiġi estiż, b’Deċiżjoni mill-Kunsill, lil persuni li ma jibbenefikawx mill-protezzjoni skond id-disposizzjonijiet imsemmija;
Billi l-estensjoni tal-protezzjoni n-kwistjoni għandha, kemm jista’ jkun possibbli, tkun deċiża għall-Komunità kollha;
Billi tali protezzjoni kienet qabel estiża għal ċerti pajjiżi u territorji, fuq bażi temporanja biss, skond id-Deċiżjoni KEE 90/511 [2], li tiskadi fil-31 ta’ Diċembru, 1992;
Billi din il-protezzjoni ġiet estiża lil kumpanniji u persuni legali oħra rigward l-Istati Uniti ta’ l-Amerika, billi d-Deċiżjoni tal-Kummissjoni KEE/90/541 [3], stabbiliet li l-Istati Uniti ta’ l-Amerika taderixxi, sal-31 ta’ Diċembru, 1992, mal-kondizzjoni ta’ reċiproċita stabbilita fl-Artikolu 1(2) tad-Deċiżjoni KEE/90/511;
Billi l-Istati Uniti għandhom leġislazzjoni xierqa u huma mistennija li jkomplu jipproteġu topografiji ta’ prodotti semikondutturi skond il-liġi nazzjonali tagħhom u jagħmlu din il-protezzjoni disponibbli għal dawk il-persuni mill-Istati Membri tal-Komunità li jibbenefikaw mid-dritt għall-protezzjoni skond id-Direttiv 87/54/KEE;
Billi huwa mistenni li ċerti territorji li għad m’għandhomx il-leġislazzjoni xierqa jipprovduha u jagħmluha aċċessibbli mill-aktar fis possibbli lill-persuni msemmija mill-Istati Membri tal-Komunità;
Billi l-Istati Membri kollha tal-Komunità issa adottaw miżuri nazzjonali li jimplimentaw id-Direttiva 87/54/KEE;
Billi huwa xieraq li titkompla l-estensjoni tal-protezzjoni in kwistjoni lill-Istati Uniti ta’ l-Amerika għal sena biss, biex jingħata ż-żmien biex il-proċedura tkun kompluta għall-għoti ta’ protezzjoni reċiproka bla limiti tkun kompluta;
Billi huwa xieraq ukoll li titkompla l-estensjoni ta’ tali protezzjoni fuq bażi temporanja lit-territorji msemmija aktar ‘il fuq biex tagħti aktar żmien biex jiġu stabbiliti l-kondizzjonijiet għall-protezzjoni reċiproka bla limiti,
ADOTTA DIN ID-DEĊIŻJONI:
Artikolu 1
1. L-Istati Membri għandhom jestendu l-protezzjoni legali li hemm provvediment dwarha fid-Direttiva 87/54/KEE kif ġej:
(a) persuni naturali li li huma persuni ta’ nazzjonalita ta’ l-Istati Uniti ta’ l-Amerika jew ta’ territorju elenkat fl-Anness ta’ din id-Deċiżjoni jew li għandhom ir-residenza abitwali tagħhom fit-territorju ta’ l-Istati Uniti ta’ l-Amerika jew waħda minn dawn it-territorji għandhom ikunu ttrattati bħal li kieku kienu persuni ta’ nazzjonalità ta’ Stat Membru;
(b) kumpanniji jew persuni ġurdiċi oħra ta’ l-Istati Uniti ta’ l-Amerika jew tat-territorju elenkati fl-Anness li għandhom stabbiliment industrijali jew kummerċjali awtentiku u effettiv f’dak il-pajjiż jew f’dak it-territorju għandhom ikunu ttrattati bħal li kieku kellhom stabbiliment industrijali jew kummerċjali awtentiku u effettiv fit-territorju ta’ Stat Membru.
2. L-applikazzjoni tas-subparagrafu 1 (b) għandha tkun suġġetta għall-kondizzjoni li kumpanniji jew persuni ġuridiċi oħra ta’ Stat Membru li għandhom dritt għall-protezzjoni skond id-Direttiva ta’ KEE/87/54 jibbenefikaw mill-protezzjoni fl-Istati Uniti ta’ l-Amerika jew it-territorju n-kwistjoni.
3. It-twettieq mill-Istati Uniti ta’ l-Amerika jew mit-territorji elenkati fl-Anness tal-kondizzjonijiet li hemm provvediment dwarhom fil-paragrafu 2 għandu jiġi stabbilit mill-Kummissjoni u notifikat lill-Istati Membri.
Artikolu 2
Din id-Deċiżjoni għandha tapplika mill-1 ta’ Jannar, 1993.
L-Istati Membri għandhom jestendu l-protezzjoni skond din id-Deċiżjoni lill-persuni msemmija fl-Artikolu 1 sal-31 ta’ Diċembru, 1994.
Fir-rigward ta’ l-Istati Uniti ta’ l-Amerika, din id-data għandha tkun il-31 ta’ Diċembru, 1993.
Kull dritt esklussiv miksub skond id-Deċiżjoni KEE/90/511 jew din id-Deċiżjoni għandu jkompli jkollu l-effett tiegħu għall-perijodu stabbilit skond id-Direttiva KEE/87/54.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussel, il-21 ta’ Diċembru, 1992.